钦定古今图书集成/明伦汇编/官常典/第677卷 > 苻融
## 钦定古今图书集成/明伦汇编/官常典/第677卷 > 苻融

按《晋书苻坚载记》，“融字博休，坚之季弟也。少而岐嶷
夙成，魁伟美姿度。健之世，封安乐王，融上疏固辞。健
深奇之，曰：‘且成吾儿箕山之操’。”乃止。苻生爱其器貌常侍左右。未弱冠便有台辅之望，长而令誉弥高，为
朝野所属。坚僭号，拜侍中，寻除中军将军。融聪辩明
慧，下笔成章，至于谈元论道，虽道安无以出之，耳闻
则诵，过目不忘，时人拟之王粲。尝著《浮图赋》，壮丽清
赡，世咸珍之，未有升高不赋，临丧不诔。朱彤、赵整等
推其妙速。旅力雄勇，骑射击刺，百夫之敌也。铨综内
外，刑政修理，进才理滞，王景略之流也。尤善断狱，奸
无所容，故为坚所委任。后为司隶校尉。京兆人董丰
游学，三年而返，过宿妻家，是夜妻为贼所杀，妻兄疑
丰杀之，送丰有司。丰不堪楚掠，诬引杀妻。融察而异
之，问曰：“汝行往还，颇有怪异，及卜筮与不？”丰曰：“初将
发，夜梦乘马南渡水，反而北渡，复自北而南，马停水
中，鞭策不去。俯而视之，见两日在于水下，马左白而
湿，右黑而燥，寤而心悸，窃以为不祥。”还之夜，复梦如
初。问之筮者，筮者曰：“忧狱讼，远三枕，避三沐。”既至，妻
为具沐，夜授丰枕丰记筮者之言，皆不从之，妻乃自
沐枕，枕而寝。融曰：“吾知之矣。”《周易》坎为水，马为离，梦
乘马南渡，旋北而南者，从坎之离，三爻同变，变而成
离，离为中女，坎为中男，两日二夫之象。坎为执法吏，
吏诘其夫，妇人被流血而死。坎二阴一阳，离二阳一
阴，相乘易位，离下坎上，《既济》：文王遇之囚羑里。有礼
而生，无礼而死。马左而湿，湿，水也；左水右马，冯字也。
两日，昌字也。其冯昌杀之乎？于是推验，获昌而诘之，
昌具首服，曰：“本与其妻谋杀董丰，期以新沐枕枕为
验，是以误中。”妇人在冀州，有老母遇劫于路，母扬声
唱盗，行人为母逐之。既擒劫者，劫者反诬行人为盗。
时日垂暮，母及路人莫知孰是，乃俱送之。融见而笑
曰：“此易知耳，可二人并走，先出凤阳门者非盗。”既而
还入，融正色谓后出者曰：“汝真是盗，何以诬人？”其发
奸摘伏，皆此类也。所在盗贼止息，路不拾遗。坚及朝
臣雅皆叹服，州郡疑狱，莫不折之于融，融观色察形，
无不尽其情状，虽镇关东，朝之大事，靡不驰驿与融
议之。性至孝，初届冀州，遣使参问其母动止，或日有
再三，坚以为烦，月听一使。后上疏请还侍养，坚遣使
慰谕，不许。久之，征拜侍中、中书监、都督中外诸军事、
车骑大将军、司隶校尉、太子太傅，领宗正，录尚书事。
俄转司徒，融苦让不受。融为将善谋略，好施爱士，专
方征伐，必“有殊功。”坚既有意荆、扬，时慕容垂、姚苌等
常说坚以平吴封禅之事，坚谓江东可平，寝不暇旦。
融每谏曰：“知足不辱，知止不殆，穷兵极武，未有不亡。
且国家戎族也，正朔会不归人，江东虽不绝如𫄧，然
天之所相，终不可灭。”坚曰：“帝王历数，岂有常哉！惟德
之所授耳。汝所以不如吾者，正病此不达变通大运，
刘禅可非汉之遗祚，然终为中国之所并。吾将任汝
以天下之事，奈何事事折吾，沮坏大谋？汝尚如此，况
于众乎！”坚之将入寇也，融又切谏曰：“陛下听信鲜卑
羌卤谄谀之言，采纳良家少年利口之说，臣恐非但
无成，亦大事去矣。垂苌皆我之仇敌，思闻风尘之变，
冀因之以逞其凶德。少年等皆富足子弟，希关军旅，
苟说佞谄之言以会陛下之意，不足采也。”坚弗纳。及
淮南之败，垂苌之叛，坚悼恨弥深。